google/wiki40b huggingface dataset:
אל וניקי

אלדר גסימוב

אלדר גסימוב (באזרית: Eldar Qasımov; נולד ב-4 ביוני 1989) הוא זמר פופ אזרי. גסימוב החל לשיר בגיל צעיר, והוא השתתף במספר תחרויות שירה שנערכו באזרבייג'ן וברוסיה. בין השנים 2001 ל-2005 הוא קיבל אימון מוזיקלי מקצועי, והוא אף למד לנגן בפסנתר.
גסימוב למד גאוגרפיה ויחסים בינלאומיים באוניברסיטת באקו. בשנת 2010 הוא קיבל תואר מתקדם ביחסים בינלאומיים. הוא מדבר גרמנית בצורה שוטפת.
ב-16 באפריל 2012 נבחר גסימוב להנחות את אירוויזיון 2012.

ניגאר ג'מאל

ניגאר ג'מאל (באזרית: Nigar Camal; נולדה ב-1 בספטמבר 1980) היא זמרת R&B ופופ אזרית. ג'מאל מתגוררת בצפון לונדון שבבריטניה מאז שנת 2005. ג'מאל החלה בלימודי מנהל וכלכלה בשנת 1997 באוניברסיטת כסר שבעיר באקו, והיא סיימה בשנת 2001. ג'מאל קיבלה השראה מוזיקלית מכריסטינה אגילרה, אלישה קיז, ברנדי נורווד, קרייג דייוויד וכריס בראון. ג'מאל נשואה לטיירון ג'מאל, ויש להם שתי בנות.

בחירת השיר

אל וניקי השתתפו בקדם האירוויזיון האזרי 2011 (Milli Seçim Turu 2011). הם העפילו לגמר ביחד עם שלושה מבצעים אחרים. הצמד ניצח בגמר שנערך ב-11 בפברואר, ובכך זכו לייצג את אזרבייג'ן באירוויזיון 2011 שנערך בעיר דיסלדורף שבגרמניה. תחילה רק אחד מהם אמור היה להיבחר לייצוג אזרבייג'ן, אולם מאוחר יותר הוחלט ששניהם יתמודדו באירוויזיון כצמד.

באירוויזיון

באירוויזיון עצמו הם הופיעו כצמד תחת השם "אל וניקי". השיר שלהם "Running Scared" נכתב על ידי סטפן אורן, סנדרה ביורמן וליין פרגוהנסון משוודיה. לאחר שהגיעו בשלב חצי הגמר למקום השני, אל וניקי התמודדו בשלב הגמר כשהם מופיעים בתור שיר מספר 19. בסוף ההצבעה הוכרזה אזרבייג'ן כמנצחת, ובכך זכתה לארח את אירוויזיון 2012, תחרות האירוויזיון הראשונה שתיערך בשטחה.
ספטמבר שלא נגמר

ספטמבר שלא נגמר (באנגלית: September that never ended או Eternal September) הוא כינוי, בפי משתמשים ותיקים ברשת האינטרנט, לתקופה שהחלה בספטמבר של שנת 1993. פרק זמן זה התאפיין בזרם של משתמשים חדשים ולא מנוסים שאינו נגמר ושמשפיע, לכאורה, לרעה על תרבות הדיון ועל ההרכב החברתי של המשתמשים ברשת.
עד שנת 1993 הַגישה לאינטרנט הייתה מוגבלת בעיקר לסטודנטים וחוקרים ממוסדות אקדמיים, מחקריים וביטחוניים. עד אז, מדי חודש ספטמבר סטודנטים חדשים שהתחילו ללמוד באוניברסיטאות ובמכללות היו מקבלים גישה לרשת ומציפים את קבוצות הדיון בשאלות פשוטות על שימוש ברשת ובמחשבים בכלל ובלי התחשבות בנימוסי אינטרנט.
בשנת 1993, ספקית האינטרנט הגדולה "אמריקה און ליין" נתנה ללקוחותיה גישה לרשת קבוצות הדיון Usenet בלי להסביר להם שמדובר ברשת חיצונית ותיקה בעלת תרבות דיון מגובשת. אם עד אז המשתמשים החדשים היו מגיעים בעיקר מהעולם האקדמי ואחרי זמן־מה בדרך כלל היו לומדים להשתמש ברשת והופכים למשתמשים מנוסים ומכובדים, הרי שעכשיו הרשת נפתחה לציבור הרחב ונראָה שלא יהיה סוף לשאלות של משתמשים חסרי ניסיון. הביטוי עצמו נטבע לראשונה על ידי משתמש Usenet דייב פישר (Dave Fischer) ב־26 בינואר 1994 בקבוצות הדיון alt.folklore.computers, העוסקת בתרבות האינטרנט – כשמישהו שאל אם יותר נכון למיין את "שרשורי ספטמבר" בתור "מתמשכים" או "חוזרים", פישר ענה: "זה לא משנה עכשיו. ספטמבר 1993 ייכנס לתולדות הרשת כ'ספטמבר שלא נגמר'".
בשנות ה-2000, ספקי אינטרנט רבים הפסיקו את שירות הגישה ל־Usenet דרך פרוטוקול news, כך שבמובן מסוים ספטמבר 1993 כן נגמר, אולם בתקופה הזאת מיליוני משתמשים חדשים ומגוונים הצטרפו לרשת האינטרנט ותרבות הרשת השתנתה לבלי הכר ממילא.
סרגיי סירוטקין

קריירת מרוצים

סירוטקין החל להתחרות בקארטינג בשנת 2008 והשתתף במספר סדרות בינלאומיות. בגיל 15 עבר להתחרות במכוניות חד-מושביות והצטרף לאליפות הפורמולה אבארת', שנוסדה באותה שנה באיטליה. הוא התחרה בששת המרוצים האחרונים של העונה, בחמישה מתוכם צבר נקודות וסיים את העונה במקום ה-18 מתוך 40 נהגים. הוא המשיך להתחרות באליפות גם בעונתה השנייה, בה התפצלה האליפות לשתיים: אליפות אירופה ואליפות איטליה. באליפות האירופית הוא ניצח חמישה מרוצים וזכה בתואר, בעוד שבאליפות האיטלקית סיים במקום השני. בשנת 2012 עבר להתחרות באליפות Auto GP (לשעבר אליפות הפורמולה 3000 האירופאית). את העונה סיים במקום השלישי. במקביל התחרה באותה שנה גם באליפות הפורמולה 3 האיטלקית אותה סיים במקום החמישי. בעונת 2013 עבר להתחרות עבור קבוצת ISR Racing בפורמולה רנו 3.5 וסים את העונה במקום התשיעי. שנה לאחרח מכן המשיך להתחרות באליפות הפעם עבור קבוצת Fortec Motorsport עימה סיים במקום החמישי.
בשנת 2015 התקדם לאליפות ה-GP2, בה התחרה עבור קבוצת Rapax. את הניצחון הראשון בעונה השיג במסלול סילברסטון, בו לא התחרה מעולם. למרות שהיה רוקי סיים את העונה במקום השלישי בדירוג הכללי. הוא המשיך באליפות עונה נוספת, אך עבר להתחרות עבור קבוצת ART, שהחזיקה בתואר האליפות. גם בעונה זאת סיים שלישי בדירוג הכולל.

פורמולה 1

ביולי 2013 הצטרף סירוטקין לנסיעות מבחן בקבוצת סאובר מתוך מחשבה שיהפוך לנהג קבוע בעונת 2014. בשנת 2014 שימש כנהג מבחן בקבוצה. הוא השתתף במבחנים שנערכו באפריל בבחריין וצבר ניסיון של 300 ק"מ, דבר שהקנה לו את הזכות לקבלת רישיון-על. לקראת עונת 2015 עברה קבוצת סאובר שינוי מבני והחתימה נהגים שנתנו לקבוצה גב פיננסי, דבר שהותיר את סירוקטין מחוץ לתוכניות.
באפריל 2016 הצטרף סירוטקין כנהג פיתוח לקבוצת רנו. בעונת 2017 קודם לתפקיד נהג מחליף בקבוצה.

ויליאמס (2018)

פליפה מאסה, נהגה של קבוצת ויליאמס, הודיע בסיום עונת 2017 על פרישה. בינואר 2018 הודיעה הקבוצה על החתמתו של סירוטקין כמחליף למאסה, לאחר שזה גבר על רוברט קוביצה שהצטרף לקובצה כנהג מחליף. במהלך העונה התקשתה הקבוצה לצבור נקודות. את נקודת הבכורה באליפות צבר סירוטקין בגרנד פרי איטליה, המרוץ ה-14 בעונה. הוא סיים את המרוץ במקום ה-11, אך קודם למקום העשירי בעקבות פסילה של רומן גרוז'אן. בסיום העונה הודיעה הקבוצה על החתמת של רוברט קוביצה במקומו של סירוטקין שנותר ללא קבוצה.
פורטונה קלן

היסטוריה

המועדון נוסד בשנת 1948 מאיחוד של 3 מועדוני כדורגל. המועדון שיחק לאורך השנים בליגות אזוריות. בעונת 1972/1973 הגיע לרבע גמר גביע הליגה הגרמנית והפסיד לקבוצת איינטרכט פרנקפורט. בסוף העונה העפיל לעונתו היחידה עד כה בליגת העל הגרמנית. בעונת 1973/1974 הגיע לשמינית גמר הגביע הגרמני והפסיד לקבוצת הנובר 96. בסוף העונה ירד מליגת העל הגרמנית לליגה הגרמנית השנייה.
המועדון שיחק 26 עונות ברציפות בליגה הגרמנית השנייה מעונת 1974/1975 ועד עונת 1999/2000. בעונת 1974/1975 הגיע לרבע גמר הגביע הגרמני והפסיד לקבוצת איינטרכט פרנקפורט. בעונת 1982/1983 הגיע בפעם היחידה עד כה לגמר הגביע הגרמני והפסיד ליריבה העירונית קבוצת פ.צ. קלן. בעונת 1986/1987 הגיע לשמינית גמר הגביע הגרמני והפסיד לקבוצת דרמשטדט. בעונת 1987/1988 הגיע לרבע גמר הגביע הגרמני והפסיד לקבוצת בוכום. בעונות 1988/1989, 1991/1992, 1994/1995 הגיע לשמינית גמר הגביע הגרמני והפסיד לקבוצות ורדר ברמן, בורוסיה מנשנגלדבך, ופ.צ. קייזרסלאוטרן בהתאמה.
בסוף עונת 1999/2000 ירד מהליגה הגרמנית השנייה לליגה השלישית שהייתה ליגה אזורית.  בסוף עונת 2001/2002 ירד לליגה הרביעית ובסוף עונת 2004/2005 ירד לליגה החמישית. בסוף עונת 2010/2011 עלה מהליגה החמישית לליגה הרביעית. בסוף עונת 2013/2014 עלה מהליגה הרביעית לליגה הגרמנית השלישית.
מסחר אוטומטי

מסחר אוטומטי הוא מסחר בשוק ההון באמצעות תוכנת מחשב אשר מבצעת הוראות מסחר בצורה אוטומטית. הוראות אלו מבוצעות במהירות של מילישניות ללא התערבות הסוחר מלבד שלב הזנת התניות לקניה/מכירה של ניירות ערך.
בצורה זו מתאפשר לסוחר להזין פקודות מבעוד מועד והמערכת האוטומטית ממתינה במקום סוחר הבורסה לשילוב התנאים המבוקשים לשם קניה או מכירה של ניירות הערך.

מסחר אוטומטי מול מסחר אלגוריתמי

להבדיל ממסחר אלגוריתמי בו שיטת המסחר הוטמעה בקוד המקור של מערכת המסחר, במסחר אוטומטי הסוחר מזין נקודות כניסה ותנאים שונים המבוססים על מקורות מידע שונים ונתונים שונים משוק ההון בשדות הרלוונטיים אשר נמצאים במערכת המסחר האוטומטי.
בנוסף, בדרך כלל במסחר אלגוריתמי, קוד המקור אישי וסודי ואינו ידוע לכלל הציבור, שכן לא מעט אנשי מקצוע עמלו על מנת להגיע לרמה שהוא יניב תשואה חיובית לאורך זמן. בין יתר העוסקים בפיתוח מערכת מסחר אלגוריתמי ניתן למצוא מתכנתים בכירים, מתמטיקאים ואנשי שוק ההון, אשר חוברים יחדיו על מנת לבנות אלגוריתם מסחר שיניב תשואה חיובית לאורך זמן. לעומת זאת במערכת מסחר אוטומטי, ניתן להזין כל פעם מחדש נתונים שונים, התוכנות נותנות פתרון טכנולוגי לקהל יעד גדול, הכולל גם משקיעים פרטיים, המבצעים מסחר עצמאי בבורסה.
בעשור השני של המאה ה-21, רבים מבתי השקעות מעניקים גישה למערכת מסחר אוטומטי לאלו הסוחרים דרכם בבורסה בישראל.
רצח גדי ויכמן

רצח גדי ויכמן אירע ב-5 במאי 2012 לפנות בוקר בשכונת נווה זאב בבאר שבע, ובו נדקר למוות תושב העיר, גדי ויכמן, לאחר שירד מביתו על מנת לבקש מחבורת צעירים ששהתה בפארק ליד ביתו, לשמור על השקט.

הרצח

ביום שישי, 4 במאי 2012, בשעת לילה מאוחרת (ליל השבת) שהה ויכמן בן ה-36 בביתו עם אשתו ושני ילדיהם. חבורת צעירים ששהתה בפארק מתחת לביתו הרעישה, והפריעה לילדה הקטנה לישון. רעייתו מיכל קראה מהמרפסת לחבורה להפסיק את הרעש, אך הם השיבו לה בקללות. למקום הוזעקה משטרה אך הרעשים המשיכו. סמוך לשעה שתיים בלילה ירד ויכמן מביתו על מנת לבקש מן החבורה שלא להרעיש. הוא התעמת עם עדן אוחיון ונגח  בפניו. אוחיון שהיה בן 18 בעת הרצח, דקר למוות את ויכמן בפלג גופו העליון באמצעות סכין שנשא על גופו.

לאחר הרצח

לאחר הרצח, נודע כי על אף שהוזעקה משטרה כדי למנוע את אירוע הרעש, אף ניידת משטרה לא הגיעה למקום. המשטרה הגיבה כי ניידת ובה שוטרת ופקח עירוני דיווחה כי הגיעה למקום, אך לא גילתה במקום דבר, ולכן עזבה על מנת לטפל באירוע אחר. לאחר בדיקה נוספת שערכה המשטרה התברר כי השוטרת והפקח שיקרו, וכלל לא הגיעו למקום הרעש. הפקח והשוטרת פוטרו מעבודתם. במאי 2013 החליטה מח"ש שלא להעמיד לדין את השוטרת.
בדיון בבית המשפט תקפו קרוביו של אוחיון את מאבטחיו. בעקבות זאת ובעקבות אמירות מילוליות נגד השופטים הם נשלחו למעצר. אוחיון הורשע ברצח בכוונה תחילה, ונידון על ידי בית המשפט למאסר עולם, לאחר שבית המשפט דחה את טענתו כי יש להאשימו בהריגה ולא בעבירת רצח. ערעורו של אוחיון נדחה בבית המשפט העליון.
במרץ 2018 עלה לאקרנים סרט הקולנוע "מוטלים בספק". יוצר הסרט אלירן אליה כתב את התסריט בהשראת הרצח, לאחר שגילה כי בעת שהיה סטודנט לקולנוע, והדריך נוער בסיכון בנושא קולנוע, אחד מהנערים המודרכים הוא רוצחו של ויכמן.
רובה בריחי

רובה בריחי (bolt-action rifle) הוא סוג של רובה שבו המכלול (action) ובריח הנשק מופעלים באופן ידני על ידי פתיחה וסגירה של הקנה עם ידית קטנה שבדרך כלל ממוקמת בצד הימני של הנשק (עבור משתמשים ימניים). מנגנון הפעולה הבריחי נמצא ברובים, אבל גם באקדחים.
הרובה הבריחי הוא רובה הנטען מהקצה האחורי של הקנה. הבריח הוא חלק מרכזי במכלול שדוחף את הכדור לבית הבליעה לשם ביצוע הירי. את הבריח נועלים, לרוב באמצעות סיבוב ידית לתוך חריץ ייעודי במעצה, על מנת שהגזים הנוצרים בעת הירי לא ייפלטו אחורה לכיוון היורה אלא ינוצלו במלואם לדחיפת הקליע קדימה דרך הקנה. אחרי הירי פותחים את הבריח, ואז מושכים ודוחפים אותו כדי לגרוף כדור חדש לבית הבליעה כדי לבצע ירי נוסף. בחלק מהרובים הבריח מכיל גם חלקים אחרים של המכלול, כגון הנוקר.
הרובה הבריחי היה נשק החי"ר הסטנדרטי ורובה השירות ברוב צבאות העולם עד סוף מלחמת העולם השנייה. הוא מיוצר מתחילת המאה ה-19, ונעשה בו שימוש בשתי מלחמות העולם. במשך הזמן, הרובה הבריחי הוחלף בעיקר על ידי רובים חצי-אוטומטיים ורובים אוטומטיים, שבהם הבריח נדרך באופן אוטומטי ובאחרונים אף מתאפשר ירי רציף של כדורים רבים בלחיצת הדק אחת. כיום רובי השירות המודרניים הם רובי סער עם נצרה בוררת (בתצורה רגילה, קרבין או בולפאפ).
הרובה הבריחי עדיין מאוד פופולרי כרובה צלפים לציד, לקליעה למטרה ולצליפה צבאית ומשטרתית. בהשוואה לכלי ירייה אחרים, הרובה הבריחי מציע איזון מצוין של כוח, קשיחות, אמינות ודיוק פוטנציאלי, וכן משקל קל ועלות נמוכה.
חסרונו העיקרי הוא קצב אש נמוך יחסית לכלי נשק בעלי מנגנון הפעלה מתקדם יותר, אך עבור ציד וקליעה למטרה, זהו חיסרון זניח.
שיקגו JUSTICE

עלילה

האירועים מתרחשים בשיקגו ועוקבים אחר פרקליטות המדינה בראשו עומד עורך הדין מארק ג'פריז (ווית'רס), עוזרי התובע המדיני פיטר סטון (ווינצ'סטר) ואנה ולדז (ברבר), חוקריו - לורה נייגל (קרטר) ואנתוניו דוסון (סדה) והצוות המלווה אותם מדי משפט המנסים להביא את הצדק עבור הקורבנות.

ביקורות

בדומה לסדרות "שיקגו" האחרות, "פרקליטי שיקגו" זכתה אף היא לביקורות חיוביות, בין היתר באתר Rotten Tomatoes ואילו באתר Metacritic זכתה לדירוג פושר במיוחד של 57 מתוך 100. על אף הדירוג הנאה, הוחלט ב-NBC להוריד את הסדרה בסוף עונתה הראשונה והיחידה ולא להשיבה לשידור.
Don't Bother

רקע וכתיבה

את השיר כתבה והפיקה שאקירה לבדה, והוא הולחן על ידי וייקליף ז'אן, ופזמונאים אחדים נוספים. השיר קיבל ביקורות מעורבות בשל הפקתו ואופן כתיבתו, והוא בסגנון הפופ רוק, בדומה לשירים נוספים מתוך האלבום.
עם השיר הופיעה שאקירה במספר רב של מופעים אשר נכללו בסיבוב ההופעות הרביעי שלה, "Oral Fixation Tour", ואף בתוכנית הטלוויזיה האמריקאית, "המופע של אלן דג'נרס".

וידאו קליפ

הווידאו קליפ הנלווה שיצא לשיר צולם ובוים על ידי ז'אומה דה לאיגואנה. הקליפ יצא לאור ב-15 בנובמבר 2005. בקליפ נראית שאקירה כשהיא ישנה במיטתה, ולאחר מכן בן זוגה נכנס גם כן למיטה, ומפה מתחיל המסר שעליו מדברת שאקירה. המסר הוא כשמו של השיר; הבנת האחר ולדעת מתי צריך להפסיק להטריד אחד את השני. בקליפ נראה בן זוגה של שאקירה כשהוא מנסה ליצור סיטואציה אשר פוגעת בשאקירה, והיא בתגובה אומרת - "אל תטריד, תפסיק כאן ועכשיו".
הקליפ הועלה לערוץ ה-Vevo של שאקירה בשנת 2009, ומונה הצפיות שלו עומד על למעלה מ-45 מיליון צפיות. ב-21 בספטמבר 2019, זכה הקליפ של השיר להצלחה מחודשת כאשר צבר ביממה אחת למעלה מארבעה מיליון צפיות ביוטיוב. ביממה שלמחרת, הצליח לצבור קרוב ל-5 מיליון צפיות, דבר אשר עורר סיקורים תקשורתיים נוספים כלפי השיר. בנוסף לכך, נכנס הקליפ לרשימת עשרת הקליפים הנצפים ביותר בעולם באותה היממה.
מסיבת נקניקיות

עלילה

הסרט עוסק בנקניקייה בשם פרנק, אשר חי בסופרמרקט עם סוגי מזון נוספים. פרנק מאוהב בלחמניית נקניקיות בשם ברנדה והם אוהבים מרחוק משום שהם סגורים באריזותיהם. חייהם של המצרכים בסופרמרקט שלווים, ומטרתם היא להירכש על ידי לקוחות להם הם קוראים "אלים". בנוסף, הם קוראים לביתם של הלקוחות "המעבר הנשגב", מכיוון שהם חושבים שהאלים במעבר הנשגב ידאגו להם ויטפחו אותם. לשמחתם של קבוצת מצרכים הם אכן נרכשים על ידי אישה, אך ביציאתם מן הסופרמרקט שרשרת אירועים מובילה לכך שפרנק וברנדה מופרדים מהאריזות שלהם ונשארים בסופרמרקט, ובכך גם אביזר היגיינה לנשים בשם דוש אשר חפץ לנקום בפרנק ובברנדה על כך שהם מנעו ממנו להירכש על ידי הלקוחה. כאשר המצרכים מגיעים לביתה של הלקוחה, הם נדהמים לגלות את האמת - הם נאכלים. הם מתוודעים לכך בעת שהאישה מכינה מהם ארוחה, ומשווים זאת לעינויים ולמוות. פרנק וברנדה יוצאים יחד עם בייגל יהודי ולאפה (לוואשי) ערבית למסע בסופרמרקט. מי אש, בקבוק רום ישן שלעולם לא מתקלקל מגלה לפרנק שהאלים אינם דואגים למצרכים, אלה הורגים (אוכלים) אותם. לבסוף פרנק מגלה לכל המצרכים את האמת ויחד הם גוברים על האלים וחיים יחד בשלווה בסופרמרקט. בסוף הסרט מי אש מגלה לברנדה, וואש, סמי, טריסה, ברי ופרנק שהם לא אמיתיים ושכל המצרכים הם דמויות אנימציה.

הפקה

רוגן הצהיר שהוא עבד במשך 8 שנים על הסרט, אולם הוא דאג מכיוון שאף אולפן לא רצה להרים את הפרויקט בהתחלה, בטענה שהוא בא ממקום לא טוב, רוגן השיב שכוונת הסרט היא "מה אם לאוכל שלנו היו רגשות?". אוון גולדברג חשף את הפרויקט ב-24 בספטמבר 2013, וזאת בטענה כי מדובר בפרויקט סודי ביותר, בתחילה קהל הצופים חשבו שזו מתיחה של אוון, אך לאחר מכן החלו לבדוק את הנושא, וגילו שאכן זה פרויקט אמיתי. מאוחר יותר בחודש נובמבר 2010, ג'ונה היל חשף שהוא עובד על סרט אנימציה בדירוג סיווג צפייה R.
ב-24 בספטמבר 2013, הוכרז כי סרטי סוני ו-Annapurna Pictures  יממנו את הסרט, ושגרג טירנן וקונרד ורנון ינהלו את הפרויקט. אוון גולדברג, סת' רוגן ומייגן אליסון יהיו המפיקים.
ב-29 במאי 2015 הוכרז כי הסרט יצא לאור ב-3 ביוני 2016, אך בתחילתה של 2016 התאריך השתנה ל-12 באוגוסט 2016, ועוד באותו החודש נודע שדני מקברייד ואנדרס הולם ישתתפו בסרט.

הפצה

התאריך המתוכנן הראשון להפצה היה ב-3 ביוני 2016, אך בהמשך התאריך נשתנה ל-12 באוגוסט 2016. 
הסרט הוקרן ב-South by Southwest ב-14 במרץ 2016 לאחר קיצור קטעים מן הסרט. באותו חודש הטריילר הראשון של הסרט הופץ לקהל הרחב וקיבל תגובות חיוביות בעיקר.
מתתיהו אנטיגונוס הראשון

אנטיגונוס הראשון (ביוונית: Αντίγονος;‏ ? - 104 לפנה"ס) היה מצביא חשמונאי, בנו של יוחנן הורקנוס.
אנטיגונוס היה אחד מחמשת בניו של יוחנן הורקנוס. בחיי אביהם שיתפו פעולה הוא ואחיו הבכור, יהודה אריסטובולוס הראשון, במלחמה בצוותא בכיבוש השומרון. משעלה אריסטובולוס לשלטון, הוא הרג את אימו על ידי הרעבתה בבית הסוהר וכלא את כל משפחתו פרט לאנטיגונוס, שהפך למצביא מהולל שלו ושרת אותו בנאמנות. אף על פי כן שמר אריסטובולוס, שבריאותו הייתה מעורערת, על חשדנותו. הוא חשש שמא אחיו איש הצבא הצעיר יתפוס את מקומו ולפיכך הורה שזה לא יבוא אליו מזוין בנשק. בנוסף אף ציווה שכל מי שיבוא למלך חמוש ייהרג לאלתר.
המלכה ששטמה את אנטיגונוס הורתה לספר לו שאחיו רוצה לראות אותו עם כל כלי נשקו, כיאות לגיבור מנצח. כך הוא אכן בא אל אחיו המלך, וכצפוי הרגו אותו השומרים.
האשמה שחש על מות אחיו הגבירה את חוליו של יהודה אריסטובולוס, ואף מסופר שכשהחל לפלוט דם מפיו, נתגלגלו העניינים כך שדם זה נשפך בדיוק היכן שנשפך דם אחיו, מה שהבעיתו מאוד. בסופו של דבר הוא מת מחוליו ומאשמתו.
הישגו הגדול של אנטיגונוס בעת שלחם למען אחיו היה בכיבושם וגיורם של היטורים, שבט ערבי צפוני.
קו עיתונות

מאפיינים

הרשת הוקמה על ידי אהרון קוניק, בנו אריאל וכן אבי הורביץ. מקומוני הרשת כוללים חדשות מקומיות וחדשות מרחבי ישראל והעולם. הרשת מפרסמת גם מאמרי פובליציסטיקה. המקומונים מותאמים לאוכלוסיית היעד. לדוגמה, "השבוע בפתח תקווה" עוסק יותר בחדשות המגזר הדתי לאומי ו"קול העיר בני ברק" בעיקר במגזר החרדי. 
העורך הראשון היה ישי ויינר. אחריו ערך את עיתוני הרשת אבי רוזן. במאי 2011 החליפו ינון פלח. בנובמבר 2016 נכנס לתפקיד אברהם גרינצייג והחל מיוני 2019 משמש בתפקיד ישראל פריי.
עם השנים נוספו לעיתוני הרשת מוספים משותפים. המוסף "שביעי" מכיל כתבות צבע וראיונות, לעיתים קרובות עם רבנים. המוסף הפך ב-2011 למגזין כרומו. המוסף "ביזנס" עוסק בענייני כלכלה וצרכנות והוא החל לצאת לאור ב-2008 בעקבות המשבר הכלכלי העולמי. על עריכתו הופקד בעבר ינון פלח, אחריו יוסי צלניקר, וכיום חיים גיל. מוסף שבועי בנושא אקטואליה ופוליטיקה - "פרופיל" - הופץ בעיתוני הרשת בירושלים ובבני ברק, בשנים 2011–2012.
בין הבולטים בכתבי הרשת בעבר ובהווה: יעקב אייכלר, מרדכי לביא, יעקב ריבלין, ואבי בלום.
ביוני 2016 רכשה קבוצת משקיעים בראשות חיים כהן 33% ממניות הרשת. כהן מונה ליו"ר הדירקטוריון.
מקומוני הרשת אינם יוצאים לאור בחול המועד.
גלויות האחים אליהו

גלויות האחים אליהו הן סדרות גלויות, שהוציאו לאור האחים מתתיהו אליהו ויוסף אליהו בארץ ישראל המנדטורית, מראשית שנות העשרים עד 1939. 
הסדרות כללו כאלף דימויים; רובם של נופי ארץ ישראל ומיעוטם של מנהיגי התנועה הציונית והיישוב.

תולדות

מתתיהו ויוסף אליהו נולדו בעיר קורפו למלכה (לבית בללי) ולאברהם אליה (Elia), פעיל התנועה הציונית בקורפו, אחים ל: מטילדה, מזל, ישעיהו, משה, שבתאי, דוד ולאסתר. הם עלו בשנת תרע"ד 1914, והתיישבו עם משפחתם בסמוך לנווה צדק, ועבדו בבית דפוס בבעלותם בעיר יפו. במלחמת העולם הראשונה, בשנת 1917, הם גורשו מתל אביב, יחד עם תושביה, ובהיותם נתינים זרים, שלא התעתמנו, ובמיוחד נתיני יוון - מדינת אויב לטורקיה, הם נרדפו, ונשלחו עם מאות יהודים לעיר חמה שבסוריה, ואחר כך לקושטא. 
בתום המלחמה חזרו לארץ ועברתו את שמם ל-אליהו. הם הקימו חנות למכשירי כתיבה ברחוב בוסטרוס ביפו, ואחר ברחוב נחלת בנימין בתל אביב, ועברה לרחוב הרצל. הם היו ליבואנים של מוצרי חברת פרקר Parker הבריטית, ובהם: דיו, סוגי עט נובע, ועזרים נוספים, על היבוא והמסחר הייתה פרנסתם; ובמקביל, פתחו במפעל הגלויות שנועד להציג את מראות ארץ ישראל המסורתיים כמו הכותל המערבי וקבר רחל ואת מפעל ההתיישבות הציוני החדש, במושבות כגון פתח תקווה וחדרה, בקיבוצים כגון דגניה ועין חרוד ובערים כגון ירושלים וחיפה. מחצית מדימויי הנוף היו מתל אביב; "וגם פורטרטים של אישים - מנהיגים ציונים ודמויות חשובות ליישוב היהודי בארץ, ביניהם הרצל, נורדאו, סוקולוב, אחד-העם, ביאליק, דיזנגוף, הברון אדמונד דה-רוטשילד, טרומפלדור", וז'בוטינסקי. ד"ר דליה לוי, החוקרת את מפעלם כתבה כי "בשנים 1939-1920 הם היו המפיקים הגדולים ביותר של גלויות ארץ-ישראל".
פנזין

פנזין (באנגלית Fanzine, הלחם בין Fan ו-Zine, קיצור של מגזין) הוא כתב עת לא-מקצועי העוסק בתחום ספציפי. פנזינים אינם ממומנים על ידי גופים ציבוריים או מסחריים, והמוציאים לאור, העורכים והכותבים בדרך כלל אינם מקבלים כסף על טרחתם. המחיר של הפנזין הוא בדרך כלל זעום, ומשמש לכיסוי ההוצאות בלבד. פנזינים רבים הודפסו בסטנסילים או במכונת צילום.
כתבי-עת עצמאיים החלו לצאת לאור בארצות הברית עם התפשטות טכנולוגיית הדפוס, כבר באמצע המאה ה-19. את הפנזינים הראשונים פרסמו חובבי המדע הבדיוני בשנות ה-30 של המאה ה-20. הפנזינים היו מבוססים על קובצי מכתבים ששלחו קוראי כתבי-עת שונים למערכת, או אחד לשני, בו הם מציעים את גרסאותיהם האישיות לסיפורים שפרסמו עורכי המגזינים הגדולים. בשלב מסוים הבינו הקוראים שהם יכולים לעקוף את מערכת כתב-העת ולהדפיס ולפרסם את גרסאותיהם באופן עצמאי. את המושג "פנזין" טבע Russ Chauvenet, שהיה ממקימיה של קהילת Science Fiction Fandom, בשנת 1940. "The Comet" (כוכב הלכת), שראה אור לראשונה בשנת 1930 בשיקגו, נחשב הראשון שיצא לאור והיה מבוסס על מכתבים ששלחו קוראי המגזין “Amazing Stories” (סיפורים מופלאים).
בישראל צמיחת הפנזינים קשורה בתרבות האנרכו-פאנק, שהתקיימה מסוף שנות השבעים. הפנזינים החשובים שראו אור למשך תקופה משמעותית בישראל והופצו בחנויות תקליטים היו "אבק" (פנזין מוזיקה תל אביבי, 1992–1993), "הכל שקרים" (1991–1993), "סטיות של פינגווינים" (כפר סבא, 1991–1998) ו"נקרופיליה לנוער" (להבות הבשן וקיבוצי הסביבה, 1991-1994). בשנות התשעים הופצו בישראל פנזינים רבים, רובם קצרי-חיים, באזור רחוב שינקין בתל אביב, בדוכנים באירועים כגון פסטיבלים ברחבי הארץ ובחנויות תקליטים. חלק ניכר מהם ראו אור בהוצאת צירופימקרים התל אביבית. הפנזינים גוועו במקביל לעליית האינטרנט והאפשרות להתבטא דרך אתרי אינטרנט ובלוגים אישיים, באופן זול יותר, נוח יותר ועם קהל יעד גדול יותר.
ריינהולד מסנר

ריינהולד מסנר (בגרמנית: Reinhold Andreas Messner; נולד ב-17 בספטמבר 1944) הוא מטפס ההרים, הנחשב לאחד הגדולים בכל הזמנים.

ביוגרפיה

ריינהולד מסנר נולד בסנט פטר, כפר קטן בעמק וילנוס שבדרום טירול, צפון איטליה כבן למיעוט אוסטרי. אביו, יוזף היה מורה במקצועו ומטפס הרים חובבן. אמו, מריה הייתה עקרת בית. בגיל חמש יצא ריינהולד לכבוש את פסגתו הראשונה. בלוויית אביו טיפס לגובה של כ-900 מטר ברכס גייסלרשפיצן. בגיל 13 החל לעסוק בטיפוס באופן עצמאי. בין ריינהולד לאחיו גינתר, שהיה צעיר מריינהולד בשנתיים, נוצרה שותפות. כשריינהולד הגיע לגיל 20 הוא וגינתר הספיקו לכבוש כבר פסגות רבות בהרי הדולומיטים והאלפים המערביים. הם התמחו בטיפוס חופשי ובתנאי שטח קיצוניים. ריינהולד התאפיין ביכולת לטפס מהר מאוד. יש המחשיבים את טיפוסי הסולו שלו על הדולומיטים בשנות ה-60 וה-70, כמרשימים ביותר אפילו יותר מטיפוסיו המאוחרים יותר בהרי ההימלאיה. ב-1969 קיבל ריינהולד תואר באדריכלות, ובמקביל עבד בתור מורה למתמטיקה בבית ספר תיכון.
ב-1970 יצאה משלחת אוסטרית-גרמנית שכללה את האחים מסנר, לכבוש את פסגת ננגה פרבט, הר בגובה 8,126 מטר בצפון פקיסטן. במהלך הטיפוס נקלעו האחים למצב קשה בעקבות הטמפרטורה הנמוכה ומחסור במזון ושתייה. בדרכם חזרה מהפסגה נפרדו האחים, גינתר נספה, ככל הנראה במפולת שלגים, ואילו ריינהולד חזר למחנה הבסיס במצב קשה ורופאים נאלצו לכרות את קצותיהן של שלוש מאצבעותיו שסבלו מכוויות קור. ב-2005 נמצאה גופתו של גונתר על ידי מטפסים פקיסטנים.
לזכות מסנר עומדים הישגים רבים, המפורסם שבהם הוא היותו הראשון שטיפס על כל פסגות 8,000 המטרים.
בין השנים 1999–2004 שימש מסנר כחבר בפרלמנט האירופי, כנציגה של מפלגת הירוקים האיטלקית. ב-2004 חצה את מדבר גובי, במסלול שאורכו 2000 קילומטרים. מאז 2004 מסנר מקדיש את עצמו להקמתו ופיתוחו של מוזיאון הרים, מוזיאון בנושאים מגוונים הקשורים להרים וטיפוס, אותו ייסד.
מיגל (סדרת טלוויזיה)

תקציר העלילה

טום (רן דנקר) הוא תל אביבי צעיר בן 23, גיי, שמחליט לאמץ את מיגל, ילד בן 6 מגואטמלה. אמירה, חברתו של טום, שגם נשואה לו פיקטיבית, מלווה אותו בתהליך האימוץ.
העלילה נעה בין שני צירי זמן - העבר, שנת 2001, סיפור האימוץ של מיגל, וההווה, שנת 2017, כאשר מיגל הבוגר חוזר לגואטמלה כדי לחפש את אמו הביולוגית.
קורפוס המילואים של המשמר

היסטוריה

קורפוס המילואים של המשמר הוקם ב-2 באוגוסט 1914 כחלק מהגיוס הגדול בתחילת מלחמת העולם הראשונה ונועד להוות יחידת גיבוי לקורפוס המשמר. כמפקדו הראשון מונה מקס פון גלוויץ. בצבא הקיסרי היו בדרך כלל יחידות המילואים איכותיות פחות, אולם בקורפוס זה היו יחידות משמר רגילות. הקורפוס נערך בחזית המערבית כחלק מהארמייה השנייה בפיקוד קרל פון בילו. הקורפוס השתתף בפלישה הגרמנית לבלגיה וביצע מספר פשעי מלחמה. לאחר סיום המצור על נאמור הועבר הקורפוס לחזית המזרחית כדי לחזק את הארמייה השמינית. במהלך הקרב הראשון על האגמים המזוריים הוצב הקורפוס ככח הגנה באזור קניגסברג. לאחר סיום הקרב הועבר הקורפוס כחלק מהארמייה התשיעית לשלזיה כדי לסייע לצבא האוסטרו-הונגרי בקרב גליציה. הקורפוס השתתף בקרב על הוויסלה ולאחר מכן במתקפת הקרפטים.
ב-9 בפברואר 1915 פורק הקורפוס ועל בסיסו הוקמה פלגת הארמייה גלוויץ. ב-18 באפריל 1916 הוקם הקורפוס מחדש בחזית המערבית תחת פיקודו של וולף רודולף מרשל פון אלטנגוטרן. הקורפוס השתתף בקרב על הסום, קרב אראס, קרב פשנדל ומתקפת האביב. ב-24 בנובמבר 1918 הוחלף אלטנגוטרן ברודולף רוש שפיקד על הקורפוס עד סוף המלחמה.
סחלין (כדורגל)

היסטוריה

מועדון הכדורגל סחלין הוקם במאי 2004. בשנים הראשונות לקיומו המועדון התמודד באליפות מחוז סחלין ובאליפות המזרח הרחוק הרוסי במסגרת ליגת הכדורגל החובבנית של רוסיה.
בשנת 2007 הקבוצה העפילה לליגה הרוסית השנייה והפכה לקבוצה מקצוענית. בעונת 2010/2011 ובעונת 2015/2016 הקבוצה העפילה עד לשלב 16 האחרונות בגביע הרוסי בכדורגל.
במאי 2014 הקבוצה הבטיחה את העפלתה לליגת הכדורגל הלאומית של רוסיה. בסוף עונת 2015 נתקלה הקבוצה בקשיים פיננסיים ועל מנת להימנע מפירוק צורפה אל מועדון הספורט המקצועני של סחלין. 
בעונת 2015/2016 הקבוצה סיימה במקום ה-16 ונשרה לליגה השנייה. בעונת 2017/2018 זכתה באליפות המזרח של הליגה השנייה, אך לא עברה את תנאי הסף להעפלה לליגה הלאומית, בשל חוסר במגרש כדורגל העומד בתקני הליגה ובאחזקת מחלקת נוער ולכן נשארה ליגה.
בעונת 2018/2019 הקבוצה העפילה לשלב 32 האחרונות בגביע הרוסי וסיימה כסגנית אלופת המזרח של ליגת הכדורגל המקצוענית של רוסיה ושוב נותרה ליגה בשל חוסר יכולתה לעמוד בתנאי הסף להעפלה לליגה הלאומית.

אצטדיון הקבוצה

מגרש הבית של הקבוצה הוא אצטדיון ספרטק בעיר יוז'נו-סחלינסק המכיל 4,200 מושבים.
האצטדיון נחנך באוקטובר 1974ותכולתו — 4,200 מושבים אם כי ישנם נתונים שהוא מכיל 5,000 מושבים.
בשנת 2009 הושתל דשא מלאכותי ובוצע שיפוץ במתחמי ההלבשה ובמושבי האורחים. בשנת 2017 נסגר ומאפריל 2018 הקבוצה אירחה את משחקיה באצטדיון קוסמוס המכיל 600 מושבים. בעונת 2018/2019 עברה לארח את משחקי הבית באצטדיון "טמפ" בעיר טומסק המכיל 1,300 מושבים.